Man bedrieg SAID met honderde duisendeArgieffoto ŉ Man (56) sal Maandag weer in die hof verskyn nadat hy glo die Suid Afrikaanse Inkomstediens (SAID) uit nagenoeg R600 000 bedrieg het. Kapt. Lloyd Ramovha, woordvoerder van die Valke, het gesê Abdul Karriem het vandeesweek in die Bellville-landdroshof verskyn vir bedrog wat hy tussen 2014 en 2015 gepleeg het. Hy het glo vervalste inkomstebelastingvorms ingehandig en betalings van sowat R600 000 ontvang. “Die Valke se eenheid vir handelsmisdade het hom Dinsdag in Strandfontein in hegtenis geneem,” het Ramovha gesê. Karriem staan tereg op aanklagte van bedrog. Hy bly in aanhouding tot Maandag 4 September wanneer hy glo om borgtog sal aansoek doen.